Vlinder vlieg weer danksy vlerkoorplantingFoto: Katie van Blaricum/Facebook ŉ Beseerde skoenlapper kan weer vlieg danksy ŉ vlerkoorplanting. Katie Van Blaricum, wat as ŉ vrywilliger by ŉ plaaslike dieretuin in Kansas in die VSA werk, het die monargskoenlapper opgemerk wat ŉ deel van sy vlerk verloor het. Sy was besig om die dieretuin te help om die skoenlappers te merk toe ŉ besoeker haar van die beseerde skoenlapper in kennis gestel het. “Ek het al ŉ vlerk in die verlede reggemaak, so sy het my gevra of ek ook dié skoenlapper sou kon help,” het sy aan SWNS gesê. Van Blaricum het haar instrumente uitgehaal – ŉ glasplaatjie, gom, spelde en kleefband – om die skoenlapper in plek te hou. Sy het die gebreekte vlerk afgeknip en die vlerk van ŉ dooie skoenlapper aan hom vasgemaak. “Ek het baie dooie skoenlappers by my huis, so ek het verskeie opsies gehad om van te kies. Ek het een gekry wat min of meer dieselfde grootte en vorm was,” het sy aan die Daily Mail gesê. Ná sy die vlerkie vir ŉ paar sekondes lank in plek gehou het, het sy die skoenlapper laat gaan en hom ŉ paar dae later buite vrygelaat. “Toe ons uiteindelik na buite gaan, het hy in ŉ boom opgevlieg en met die wind verder weggevlieg,” het sy bygevoeg. Sy het in 2013 haar eerste vlerkoorplanting gedoen. Sy werk met dooie insekte, soos dooie skoenlappers, vir haar onderneming, Insect Art, waar sy juweliersware en rame vervaardig. “Die insekte wat ek gebruik kom van insekplase waar hulle spesifiek vir hierdie doeleinde gebroei word. Hulle word nie uit die natuur gevat nie en ons maak nie die wilde bevolking seer nie.”